b'\n_START_ARTICLE_\nSatans bibel\n_START_SECTION_\nIndhold\n_START_PARAGRAPH_\nBogen er opdelt i fire dele.\n_START_SECTION_\nAntikristent stridsskrift\n_START_PARAGRAPH_\nDen f\xc3\xb8rste del kan kaldes et "antikristent stridsskrift", og er stort set en gengivelse af en tekst ved navn "Might is right" ("Magt er ret"), som blev udgivet af en forfatter (sandsynligvis Arthur Desmond; andre mener, det har v\xc3\xa6ret Jack London), der skrev under pseudonymet Ragnar Redbeard i 1896. Denne del af bogen retter et kraftigt angreb mod kristendommen og kristen moral. Det fremg\xc3\xa5r dog af introduktionsteksten, at denne del af bogen ikke skal l\xc3\xa6ses for bogstaveligt, da dens funktion er mere at frig\xc3\xb8re l\xc3\xa6seren for en eventuel undertrykkende tilknytning til kristne idealer og forestillinger, end den er ment som en egentlig filosofisk programerkl\xc3\xa6ring.\n_START_SECTION_\nAnden sektion\n_START_PARAGRAPH_\nDen n\xc3\xa6ste sektion af bogen giver en redeg\xc3\xb8relse for Anton LaVeys filosofi, og forklarer samtidig forskellen mellem Anton LaVeys moderne satanisme og de mest almindelige fordomme om emnet. Fremstillingen af den sataniske filosofi er p\xc3\xa5 mange m\xc3\xa5der s\xc3\xa5 kortfattet, vag og selvmodsigende, at den l\xc3\xa6gger op til store frihedsgrader i personlige tolkninger hos den enkelte. Dette passer dog godt med den overordnede filosofiske vinkel, som hylder individets frie vilje. Filosofien s\xc3\xa6ttes dog ikke helt fri, hvilket forhindrer en helt individuel tolkning. Anton LaVey knytter satanismen sammen med et s\xc3\xa6rligt v\xc3\xa6rdis\xc3\xa6t, som blandt andet hylder sanserne, f\xc3\xb8lelserne og instinkterne, og afviser det, han ser som kristendommens undertrykkende moral. Filosofien er meget pr\xc3\xa6get af den amerikanske id\xc3\xa9 om det enkelte individ som sin egen lykkes smed, der i konkurrence med sine omgivelser og uden hj\xc3\xa6lp tilk\xc3\xa6mper sig magt og indflydelse, som s\xc3\xa5 eventuelt kan bruges til at gavne de folk, man selv v\xc3\xa6lger. Meget af filosofien kan sammenfattes i De Ni Sataniske Erkl\xc3\xa6ringer som er et af Church of Satans centrale dokumenter.\n_START_SECTION_\nMagi og ritualer\n_START_PARAGRAPH_\nDe sidste to dele af "Satans Bibel" beskriver Anton LaVeys syn p\xc3\xa5 satanisk magi, og indeholder praktiske anvisninger p\xc3\xa5 ritualer. Denne del af bogen er senere blevet suppleret med bogen "Sataniske ritualer", der udkom i 1972._NEWLINE_Der er to m\xc3\xa5der at forst\xc3\xa5 den rituelle, sataniske magi p\xc3\xa5: Enten som et psykodrama, hvor individet f\xc3\xa5r forl\xc3\xb8sning for undertrykkede f\xc3\xb8lelser eller som en faktisk magisk handling, der skaber direkte resultater._NEWLINE_Den sidste opfattelse er s\xc3\xa6rdeles sj\xc3\xa6lden blandt danske satanister._NEWLINE_Den rituelle magi kaldes Higher Magick._NEWLINE_Overfor Higher Magick st\xc3\xa5r Lesser Magick. Satans Bibel bruger ikke ret meget tid p\xc3\xa5 denne form for magi._NEWLINE_Der er tale om brugen af manipulation til at opn\xc3\xa5 sine m\xc3\xa5l.\n_START_SECTION_\nUdvikling\n_START_PARAGRAPH_\nSiden udgivelsen af "Satans Bibel" har Church of Satan i takt med samfundets og gruppens udvikling v\xc3\xa6ret n\xc3\xb8dt til at pr\xc3\xa6cisere sin filosofi p\xc3\xa5 flere punkter. Blandt andet har man sl\xc3\xa5et fast, at gruppen afviser eksistensen af overnaturlige magter, men at Satan bruges symbolsk til at afspejle de v\xc3\xa6rdier, som blandt andet n\xc3\xa6vnes i "de ni sataniske erkl\xc3\xa6ringer". Ligeledes har man fastsl\xc3\xa5et, at man afviser eksistensen af en menneskelig sj\xc3\xa6l og muligheden for et liv efter d\xc3\xb8den.'